Paracas
Paracas, (efter halvøen Paracas i Peru), oldtidskultur i den sydlige kystørken i Peru, ca. 600 f.Kr.-200 e.Kr. Paracas-kulturen bestod af små landsbysamfund og kendes især fra de to gravpladser Cavernas og Necropolis. Fra Cavernas stammer flaskeformede, dybe skaktgrave, fyldt med mumiepakker, og ved Necropolis er der ud over keramik fundet forladte husstrukturer med over 400 mumiepakker, indhyllet i flere lag pragtfulde vævninger med broderier. Paracas-kulturen er påvirket af Chavín-kulturen og efterfølges af Nazca-kulturen.